ΑΠΟΦΑΣΗ αριθ. 1741/1999/ΕΚ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

της 29ης Ιουλίου 1999

για τροποποίηση της απόφασης αριθ. 1254/96/ΕΚ για καθορισμό συνόλου προσανατολισμών σχετικά με τα διευρωπαϊκά δίκτυα στον τομέα της ενέργειας

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 156 πρώτο εδάφιο,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

Αποφασίζοντας σύμφωνα με τη διαδικασία που προβλέπεται στο άρθρο 251 της συνθήκης(3),

Εκτιμώντας:

(1) ότι υπάρχει ανάγκη περιοδικής αναθεώρησης του ενδεικτικού καταλόγου των σχεδίων κοινού ενδιαφέροντος, ο οποίος θεσπίσθηκε με την απόφαση αριθ. 1254/96/ΕΚ(4), ανάλογα με την εξέλιξη των διασυνδεδεμένων ενεργειακών δικτύων, τόσο στο εσωτερικό όσο και στο εξωτερικό της Κοινότητας, λαμβάνοντας υπόψη τις διαδικασίες διεύρυνσης και, γενικότερα, την ενίσχυση των ενεργειακών ζεύξεων με τρίτες χώρες·

(2) ότι χρειάζεται να τροποποιηθεί η περιγραφή ορισμένων σχεδίων κοινού ενδιαφέροντος που σήμερα περιλαμβάνονται στον κατάλογο·

(3) ότι πρέπει να προστεθούν νέα σχέδια στον κατάλογο,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Ο ενδεικτικός κατάλογος των σχεδίων κοινού ενδιαφέροντος, ο οποίος παρατίθεται στο παράρτημα της απόφασης αριθ. 1254/96/ΕΚ, τροποποιείται ως εξής:

1. τα σημεία γ 6, γ 8, στ 1, ζ 7 και η 11, τροποποιούνται σύμφωνα με το παράρτημα Ι της παρούσας απόφασης·

2. προστίθενται τα σημεία που παρατίθενται στο παράρτημα ΙΙ της παρούσας απόφασης.

Άρθρο 2

Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 29 Ιουλίου 1999.

Για το Ευρωπαϊκό Κοινοβούλιο

Η Πρόεδρος

N. FONTAINE

Για το Συμβούλιο

Ο Πρόεδρος

S. HASSI

(1) ΕΕ C 320 της 17.10.1998, σ. 12, και

ΕΕ C 119 της 30.4.1999, σ. 15.

(2) ΕΕ C 101 της 12.4.1999, σ. 25.

(3) Γνώμη του Ευρωπαϊκού Κοινοβουλίου της 11ης Μαρτίου 1999 (ΕΕ C 175 της 21.6.1999, σ. 260). Απόφαση του Συμβουλίου, της 19ης Ιουλίου 1999.

(4) ΕΕ L 161 της 29.6.1996, σ. 147· απόφαση όπως τροποποιήθηκε από την απόφαση 1047/97/ΕΚ (ΕΕ L 152 της 11.6.1997, σ. 12).

ΠΑΡΑΡΤΗΜΑ Ι

ΤΡΟΠΟΠΟΙΗΣΕΙΣ ΤΟΥ ΕΝΔΕΙΚΤΙΚΟΥ ΚΑΤΑΛΟΓΟΥ ΤΩΝ ΣΧΕΔΙΩΝ ΚΟΙΝΟΥ ΕΝΔΙΑΦΕΡΟΝΤΟΣ

1. Το σημείο γ 6 αντικαθίσταται από το ακόλουθο ακείμενο: "γ 6: Ισπανία: ενίσχυση και επέκταση των εσωτερικών συνδέσεων."

2. Το σημείο γ 8 αντικαθίσταται από το ακόλουθο κείμενο: "γ 8: Ελλάδα: ενίσχυση και επέκταση των εσωτερικών συνδέσεων."

3. Το σημείο στ 1 αντικαθίσταται από το ακόλουθο κείμενο: "στ 1: Ιρλανδία - Ηνωμένο Βασίλειο: ενίσχυση των μεταφορικών δυνατοτήτων αερίου μεταξύ των δύο χωρών."

4. Το σημείο ζ 7 αντικαθίσταται από το ακόλουθο κείμενο: "ζ 7: Γαλλία: επέκταση των υπογείων εγκαταστάσεων αποθήκευσης αερίου."

5. Το σημείο η 11 αντικαθίσταται από το ακόλουθο κείμενο: "η 11: Ρωσία - Ουκρανία - Μολδαβία - Ρουμανία - Βουλγαρία - Ελλάδα - Άλλες βαλκανικές χώρες: αναβάθμιση των μεταφορικών δικτύων αερίου για να εξασφαλιστεί ο εφοδιασμός από πηγές της Ρωσίας προς το νέο δίκτυο αερίου της Ελλάδας και προς άλλες βαλκανικές χώρες."

ΠΑΡΑΡΤΗΜΑ ΙΙ

ΣΧΕΔΙΑ ΤΑ ΟΠΟΙΑ ΠΡΟΣΤΙΘΕΝΤΑΙ ΣΤΟΝ ΕΝΔΕΙΚΤΙΚΟ ΚΑΤΑΛΟΓΟ ΤΩΝ ΣΧΕΔΙΩΝ ΚΟΙΝΟΥ ΕΝΔΙΑΦΕΡΟΝΤΟΣ

1.

"α 2: Ιρλανδία - Ηνωμένο Βασίλειο (Ουαλία): σύνδεση μέσω υποβρυχίου καλωδίου του δικτύου της Ιρλανδίας με το δίκτυο του Ηνωμένου Βασιλείου (Ουαλία)."

2.

"α 8: Ηνωμένο Βασίλειο (Σκωτία): σύνδεση των Νήσων Σέτλαντ με υποβρύχιο καλώδιο."

3.

"α 9: Ελλάδα: σύνδεση των νήσων μεταξύ τους και με την ηπειρωτική Ελλάδα."

4.

"β 16: Δανία - Γερμανία: ενίσχυση των εναερίων συνδέσεων μεταξύ των δύο χωρών."

5.

"γ 13: Ηνωμένο Βασίλειο (Βόρεια Ιρλανδία): ενίσχυση των εσωτερικών συνδέσεων στη Βόρεια Ιρλανδία, σε σχέση με τις διασυνδέσεις με την Ιρλανδία."

6.

"στ 13: Ιταλία - Ελλάδα - Άλλες βαλκανικές χώρες: κατασκευή ενός αεριαγωγού για τον εφοδιασμό της Ελλάδας και άλλων βαλκανικών χωρών διά μέσου της Νότιας Ιταλίας."

7.

"στ 14: Αυστρία - Τσεχική Δημοκρατία: κατασκευή αεριαγωγών για τη σύνδεση των δικτύων των δύο χωρών."

8.

"στ 16: Αυστρία: διασύνδεση μεμονωμένων δικτύων μεταφοράς αερίου."

9.

"στ 17: Αυστρία - Σλοβενία - Κροατία: ενίσχυση της ικανότητας μεταφοράς αερίου μεταξύ των τριών χωρών."

10.

"ζ 6: Γερμανία: ανάπτυξη υπόγειων εγκαταστάσεων αποθήκευσης αερίου."

11.

"ζ 14: Ιταλία: κατασκευή τερματικού σταθμού LNG στο ανοιχτό πέλαγος."

12.

"ζ 15: Ηνωμένο Βασίλειο: ανάπτυξη υπόγειων εγκαταστάσεων αποθήκευσης αερίου."

13.

"η 10: Χώρες Κασπίας Θάλασσας - Ευρωπαϊκή Κοινότητα: κατασκευή νέων αεριαγωγών ώστε να μπορέσει η Ευρωπαϊκή Κοινότητα να εφοδιάζεται από πηγές που βρίσκονται στις χώρες της Κασπίας Θάλασσας."

14.

"η 15: Ολλανδία - Γερμανία - Ελβετία - Ιταλία: αύξηση της ικανότητας μεταφοράς αερίου του αγωγού ΤΕΝΡ που ξεκινά από την Ολλανδία και μέσω της Γερμανίας καταλήγει στην Ιταλία."

15.

"η 16: Βέλγιο - Γαλλία - Ελβετία - Ιταλία: αύξηση της ικανότητας μεταφοράς αερίου από τη Βορειοδυτική Ευρώπη μέσω της Γαλλίας προς την Ιταλία."

16.

"η 17: Δανία - Πολωνία: κατασκευή ενός αεριαγωγού μέσω της Δανίας προς την Πολωνία."